Groot hartseer vir Adam | Maroela Media
Barnard se ma, Christie Barnard, is tydens 'n trompopbotsing oorlede. Die nuus is in 'n amptelike verklaring bekendgemaak. Volgens die verklaring het die botsing tussen Parys en Sasolburg gebeur. "Christie was op pad om Adam op te laai vir die dialise[behandeling] wat hy in Potchefstroom moet ontvang. Sy is op slag oorlede," lui die verklaring. "Die ander slagoffer is Adam se goeie vriend van Parys, Ruben Human, se pa, Sarel Human."
"Ons is dankbaar vir die gemeenskap se ondersteuning en liefde. Ons hoop ons kan wees vir ons vriende wat hulle nodig het in hierdie tyd."
Barnard was die afgelope paar maande in en uit die hospitaal nadat hy met neuropatie-sindroom, wat gekenmerk word deur die verlies van gevoel in ledemate, gediagnoseer is. Die enigste geneesmiddel is 'n suksesvolle nieroorplanting. Die behandeling wat Barnard tans ondergaan sluit onder meer in fisioterapie, arbeidsterapie en hemodialisebehandelings om hom voor te berei vir 'n nieroorplanting ná 'n gepaste skenker opgespoor is.
Die musiekgroep Romanz beplan intussen om op 25 Julie vir die eerste keer sedert Februarie 2014 toe die groep ontbind het, saam op te tree ten bate van 'n geldinsameling vir Barnard se stryd teen neuropatie.
Barnard het verlede maand op Moedersdag hulde gebring aan sy ma deur in 'n boodskap op Facebook te skryf: "Spesiaal vir my moeder. Dankie, dankie, dankie. Sy is 'n sterk vrou, maar nog 'n sterker ma. Wees gebless ma's!"
Wat kan hartseerder wees as dit… so jammer vir die gesin. Mag God julle styf vasdruk en vertroos. Albei die gesinne.
So so jammer ou seun. Baie sterkte en medelye vir jou en familie……
Ai tog dis baie hartseer………Jou moeder is nou 'n engel in die hemel Adam. Sy sal nou oor jou waak en seker maak dat dinge gaan soos dit moet gaan. Baie sterkte vir die geliefdes en familie wat hierdeur geraak word. Bly op kyk boontoe. Dis die enigste antwoord.
Baie sterkte aan jou en familie Adam. Wees verseker GOD het 'n doel gehad om haar te neem om oor jou te waak. SY is nou jou Engel vir altyd. Sterkte met jou operasie ons hou jou in ons Gebed elke dag.
My innige meegevoel aan jou Barnard weet net waar jou moeder is, sy is veilig………ek dra jou ook op in my gebede dat jy sal gesond word, jy is 'n besonderse jong man……Sterkte Adam….mag God jou in hierdie tyd dra.